Kártyák és dobókocka segítségével járhatjuk be Letenyét
Népszerű a Letenye-társasjáték, melyet az önkormányzat a várossá válás idei, 30. évfordulójára készíttetett el.
Mint azt Farkas Szilárd polgármestertől megtudtuk, a jubileumi alkalomra kiadott társasjáték megvalósítása Mészáros T. László zalaegerszegi fotóst, kiadványszerkesztőt dicséri.

– A társasjáték komplex csomag, mely úgy játszható, hogy közben a játékosok megismerik Letenye város nevezetességeit – magyarázta Farkas Szilárd. – Tartozéka 4 bábu, 1 dobókocka, Letenye kártyák, a játéktábla, melynek lépőmezői a híres letenyei platán őszi levelei, és egy, a játékszabályról szóló írás, valamint pöttyös kártyák, melyek új játékszabályt generálnak. A Letenye kártyák városunk nevezetességeit, látnivalóit mutatják be, melynek szöveges összeállításában a városi könyvtár dolgozói működtek közre. A játék lehetőséget ad arra is, hogy a szabályoktól eltérjünk és egyedi szabályokat találjunk ki. A társasjátékot egyszerre négy személy tudja játszani, melynek célja az, hogy a kihúzott kártyákon szereplő nevezetességeket felkeressük – az a játékos nyer, amelyik ezt előbb teszi meg.

Farkas Szilárd polgármester végezetül hozzáfűzte, a játékosok mindeközben nem pusztán szöveges információk szintjén, hanem vizuálisan is megismerhetik Letenye fő látnivalóit, ugyanis a kártyákon nemcsak a szöveges információk, hanem a határ menti város nevezetességeinek fényképei is megtalálhatók.
kártya játék Farkas Szilárd társasjáték